Munnansi w’eggwanga lya Iran eyawangula engule y’omulwanirizi w’eddembe agenda kuwozesebwa ku Lwokubir. Okusinziira ku bubaka obufulumidde ku mukutu omugattabantu ogumu, munnansi w’eggwanga lya Iran ali mu nkomyo era eyawangula engule y’omulwanirizi w’eddembe, Narges Mohammadi ategeezeddwa nti agenda kuwozesebwa ku Lwokubiri ku byekuusa ku bikolwa bye bye yakola ng’ali mu nkomyo, gamba ng’okusaasaanya ebigambo n’ebiwandiiko bye mu lujjudde. Okusinziira ku mukutu gwe ogwa Instagram, guno gwe mulundi gwe ogugenda okusooka okuwozesebwa okuva lwe yaweebwa engule y’omulwanirizi w’eddembe asinze mu mwaka guno. Aboobuyinza mu ggwanga lya Iran baamuwozesaako era n’asingisibwa emisango emirala mu biseera eby’emabega. Okusinziira ku mukutu guno oguliko obubaka buno era oguddukanyizibwa abantu be ab’oku lusegere, Mohammadi yafuna obubaka obulaga nti okuwozesebwa kwe kujja kubaayo ku ttabi ery’abiri mu omukaaga mu Revolutionary Court, era kujja kukulemberwamu omulamuzi, Iman Afshari. Mohammadi abadde ku bibonerezo eby’enjawulo mu kkomera lya Evin ku misango omuli okusaasaanya ebigambo ebikuba gavumenti.